

REPUBLIKA HRVATSKA

SPLITSKO-DALMATINSKA ŽUPANIJA

GRAD OMIŠ

**Gradsko vijeće**

KLASA: 021-05/21-01/05

URBROJ: 2181-7-03/5-24-26

Omiš, 6. veljače 2024.g.

**Z A P I S N I K**

o radu 26. sjednice Gradskog vijeća Grada Omiša

održane 6. veljače 2024. godine u Omišu, Trg K. Tomislava 6 – Hotel Plaža

Započeto u 19.00 sati.

Vrši se tonski zapis tijeka sjednice.

Zapisnik se sačinjava na temelju tonskog zapisa.

Voditeljica zapisnika: Ružica Jerčić

NAZOČNI ČLANOVI VIJEĆA:

1. Zvonko Močić, dr. med.
2. Simona Jurjević, dipl.uč.
3. Nikola Tijardović, bacc.fizio.
4. Ivana Vulić Ivanac, mag.oec.
5. Ivan Medić, dipl.ing.
6. Martin Bašić, dipl.komunikolog
7. Tihana Barišić Marunčić, dr.med.
8. Josip Banović, dr.med.
9. Petar Bulić, dipl.iur.
10. Tomislav Bartulović
11. Roko Guzić
12. Dr.sc. Dino Belošević

NENAZOČNI ČLANOVI VIJEĆA:

1. Tonći Stanić

2. Ivo Bradarić

3. Zdravka Šodan

OSTALI NAZOČNI:

1. Ivo Tomasović, dipl.oec., gradonačelnik

2. Žarko Kovačić, dipl.ing.agr. zamjenik gradonačelnika

3. Lidija Pavković, dipl.iur., pročelnica Ureda gradonačelnika

4. Stipe Žuljević-Mikas, dipl.ing., pročelnik komunalnog odjela

4. Đeki Stanić, dipl.iur. pročelnik UO za gospodarstvo i društvene djelatnosti

5. Mate Sovulj, dipl.ing., Upravitelj vlastitog pogona

7. Leonardo Ljubičić, dipl.ing. direktor Peovica d.o.o. Omiš

Neki vijećnici su tijekom sjednice napuštali prostoriju i vraćali se. Predsjedavatelj je kontinuirano skrbio o potrebnom kvorumu za nesmetano održavanje sjednice.

Predsjedavatelj je predložio dnevni red kao u dostavljanim materijalima te je nakon glasovanja utvrđeno da je jednoglasno sa 12 glasova ZA usvojen slijedeći

**d n e v n i r e d**

1. Usvajanje zapisnika o radu 25. sjednice Gradskog vijeća Grada Omiša

2. Vijećnički upiti

3. Prijedlog Odluke o izmjenama i dopunama Odluke o načinu pružanja javne usluge

sakupljanja komunalnog otpada na području Grada Omiša

4. Prijedlozi rješenja o:

4.1.razrješenju članova radnih tijela Gradskog vijeća

4.2. imenovanju člana Odbora za izbor i imenovanje

4.3. imenovanju predsjednika Odbora za statut i poslovnik

4.4. imenovanju člana Odbora za suradnju s općinama, gradovima i županijama

4.5. imenovanju predsjednika Odbora za pritužbe i predstavke

4.6. imenovanju predsjednika Odbora za komunalna pitanja, urbanizam i zaštitu okoliša

4.7. imenovanju člana Povjerenstva za procjenu šteta nastalih djelovanjem elementarnih

nepogoda

Nakon usvajanja dnevnog reda vijećnik Roko Guzić je prisegnuo.

**Ad 1/**

USVAJANJE ZAPISNIKA O RADU 25. SJEDNICE GRADSKOG VIJEĆA GRADA OMIŠA

Na tekst nacrta zapisnika o radu 25. sjednice Gradskog vijeća Grada Omiša nije bilo primjedbi te je nakon glasovanja utvrđeno da je jednoglasno sa 12 glasova ZA usvojen Zapisnik o radu 25. sjednice Gradskog Vijeća Grada Omiša.

**Ad 2/**

VIJEĆNIČKI UPITI

**Roko Guzić** – prometna problematiku - cesta DC 70 od Gata do Blata n/C koja je državna cesta i spoj Omiša sa autoputom, totalno je neadekvatna. Ići u rekonstrukciju te ceste je skoro i nemoguće, no koje nam onda rješenje preostaje, koje su alternative, možda tunel iz Doca u Gata? Je li taj tunel predviđen prostornim planom Grada Omiša, ako nije zašto nije?

Predlaže da se pozovu čelni ljudi Hrvatskih cesta na sjednicu Gradskog vijeća i da oni s nama dogovore neke buduće planove.

Županijske ceste su od početka Gata do škole postavili znakove za suženje ceste, zašto se to napravilo, <cesta je vrlo uska?

Gradonačelnik – u više navrata smo na ovu temu razgovarali sa predstavnicima mjesnog odbora Gata, Županijskom upravom za ceste, Hrvatskim cestama, i tražili smo da se barem oni kanali koji su predviđeni za oborinsku odvodnju natkriju kako bi se dobilo na širini ceste.

Nije nam ništa konkretno rečeno niti obećano nego se samo govori o budućoj cesti koja je u planu a to je obilaznica Gata. Širenje postojeće ceste je problem jer za to jednostavno nema prostora. Tunel kao ideja je prihvaćena od strane Grada, napravljeno je idejno rješenje, stavljeno je u prijedlog Odluke o izmjenama i dopunama prostornog plana.

Pitanje je koliko će Županijske ceste u budućnosti imati sredstava za taj projekt realizirati, mi ćemo na tome inzistirati i nastojati da se to ostvari. Cestu kroz Gata, bez obzira na bilo koja druga rješenja, svakako treba sanirati i proširiti da bi mogla biti u punom profilu.

Dogovorili smo da ćemo mi financirati projekt saniranja rubnog dijela ceste samo da se rješavanje toga problema nekako pokrene.

Lisičina – Hrvatske ceste su, na našu inicijativu, uvidjeli problem opasnosti vožnje dionicom ispod mosta i svjesni su da je potrebno napraviti tunel. Započeli su sa izradom studija, a mi ćemo to uvrstiti u naš prostorni plan. Plan bi uskoro trebao biti poslan u Ministarstvo na suglasnost i odobrenje i nakon toga Hrvatske ceste mogu nastaviti sa projektiranjem i ishođenjem građevinske dozvole.

**Petar Bulić** – mještani Tugara, sva tri mjesna odbora i mjesni odbor Naklice su jedinstveni oko pitanja prometnice (prosvjed). Ima informaciju da su Župan i Ravnatelja Županijskih cesta uputili dopis u Ministarstvo vezano za sufinanciranje te ceste od strane Hrvatskih cesta jer ŽUC nema toliko sredstava. Apelira da i Grad Omiš uputi dopis za financiranje prema Ministarstvu i Hrvatskim vodama, budući da je Vodovod ishodio građevinsku dozvolu za kanalizaciju.

**Roko Guzić** – pedijatrijska ambulanta Omiš – već duže vremena nema liječnika, ne šalju se zamjene, roditelji su u problemu jer moraju ići u Split ili po privatnim ordinacijama.

**Zvonko Močić** – uputiti ćemo pisani upit ravnatelju Doma zdravlja.

**Dino Belošević** – dana 1.2.2024. uputio je upit stanovnika gornjeg dijela ulice Put Vrila gdje oni imaju veliki problem sa slivnim vodama. One im pred vrata donose smeće, blato, ta cesta nije do kraja niti asfaltirana. Tu postoji jedna parcela čije je vlasnik suglasan da se preko njegove parcele napravi kanal za cijevi (za slivne vode i kanalizaciju) čime bi se taj problem uvelike riješio. Izgrađenost toga dijela ulice je prilično velika, broj korisnika infrastrukture je sve veći i potrebo je to komunalno riješiti.

Planira li grad kakve aktivnosti po ovom pitanju?

Stipe Žuljević Mikas – Grad je upoznat sa ovim problemom, već neko vrijeme se radi na rješavanju te ulice (oborinske odvodnje i kanalizacije) do magistrale. Uz te radove tu bismo ulicu popravili na način postavljanja jednog potpornog zida i asfaltiranja. Vodovod je također uključen u ovu problematiku, svakako se po ovom pitanju već radi.

**Ad 3/**

PRIJEDLOG ODLUKE O IZMJENAMA I DOPUNAMA ODLUKE O NAČINU PRUŽANJA JAVNE USLUGE SAKUPLJANJA KOMUNALNOG OTPADA NA PODRUČJU GRADA OMIŠA

Gradonačelnik je dostavio prijedlog Odluke o izmjenama i dopunama Odluke o načinu pružanja javne usluge sakupljanja komunalnog otpada na području Grada Omiša, te predložio njezino donošenje.

Pisani materijal uz ovu točku dostavljen je svim članovima Vijeća.

Leonardo Ljubičić, direktor „Peovica“ d.o.o. i gradonačelnik Ivo Tomasović izvijestili su u ovom predmetu.

U otvorenoj raspravi sudjelovali su:

**Josip Banović** – HDZ neće podržati ovu Odluku, no želimo raspravljati o istoj.

Prvo bi pitanje bilo koje su to alternative koje je gops. Ljubičić spomenuo u svom izlaganju?

Gradonačelnik – nema tu puno alternativa, jedina je da donesemo Odluku da se iz gradskog proračuna izdvoji 500 000 € za pokrivanje gubitka Peovice što smatra da nije pametna alternativa.

Leonardo Ljubičić – na svako poskupljenje Karepovca smo reagirali na način da smo išli na razgovore, protestirali, pisali pismene pritužbe, konzultirali se sa odvjetnicima, pisali Ministarstvu, no na to nikakve pozitivne reakcije nije bilo. Okupili su se svi komunalci koji vozimo na Karepovac (Makarsko primorje, Kaštela..) supotpisali smo dokumente koje smo uputili Državnom inspektoratu i Ministarstvu.

Poduzimamo sve moguće radnje kako bismo smanjili štetu no jednostavno pozitivnog odgovora nema. Kod gradonačelnika Grada Splita smo također u više navrati bili na sastancima po ovom pitanju. Također i kod direktora Čistoće Split, bezuspješno, cijenu po toni su nam povećali 100%.

**Zvonko Močić** – želi se osvrnuti na dio oko plaća radnika. To je jako težak posao koji nitko ne voli i ti radnici nikako ne mogu biti ispod minimalca, mora to biti više jer ćemo inače izgubiti ljude. Plaće radnika moraju rasti u skladu sa Zakonom i u skladu sa mogućnostima.

Tako da povećanje cijene treba biti jednako važno i iz razloga Karepovca i zbog plaća radnika.

**Dino Belošević** – logično se nameće da ako se povećavaju troškovi poslovanja Peovice potrebno je iznaći nove prihode, smanjiti broj radnika (što nije opcija) ili iznaći sredstva u proračunu Grada što isto ne bi bilo moguće jer tada ne bismo mogli financirati druge stvari predviđene proračunom.

Predlaže da se razmisli o mogućnosti dodatnih prihoda na ušću rijeke Cetine gdje Peovica kontrolira i naplaćuje vezove. Koliki bi se prihod mogao ostvariti kada bi se to kvalitetno riješilo?

Da još pojasnimo koliko će to poskupljenje biti? Primjerice kod nas su mali iznajmljivači nažalost socijalna kategorija, ljudi se iseljavaju iz svojih stanova kako bi mogli popraviti kućni budžet, pa nije zanemarivo povećanje troškova odvoza smeća.

Leonardo Ljubičić – plaće djelatnika na odvozu smeća, zelenim površinama i reciklažnom dvorištu trenutno su oko 650 eura neto i to je sada manje od minimalne zakonom propisane plaće. Plaće moramo uskladiti sa zakonom bez obzira na ishod odnošenja ove Odluke.

Konstantan je pritisak na učestalost odvoza otpada, a to povećava troškove.

Vezovi u Cetini – položaj Peovice je takav da se službeno zovemo asistent Lučkoj upravi SDŽ u upravljanju lukom Omiš. Svake godine se javljamo na njihov natječaj i borimo se da dobijemo taj posao, a budući da se radi o natječaju možemo ga i izgubiti.

Kada je došao u Peovicu shvatio je da je to posao koji se uopće ne isplati, no bolje je da to Peovica radi makar i sa malim gubitkom nego da to preuzme netko drugi. Trošak jednog zaposlenika je pokriven, i tu se puno više od toga ne možemo zaraditi.

**Dino Belošević** – možda je sada u ovom trenutku situacija takva, no u budućnosti kada bi se ti vezovi urediti i naplaćivali prema nekoj tržišnoj cijeni tu bi se mogao ostvariti veliki prihod.

Riječ je od 2000 vezova.

Leonardo Ljubičić – u Cetini imamo oko 300-tinjak vezova. Prije početka radova u luci broj brodova u Cetini je bio oko 220, a sada je oko 300. Peovica nikada neće biti vlasnik tih vezova, nego Lučka uprava Split.

**Josip Banović** – plaće zaposlenika – logično je i svima poznato da je sve poskupilo pa da tako i usluge Peovice moraju poskupjeti, no isto tako je sve poskupjelo i onim ljudima koji rade u Peovici i to ispod minimalca. Pohvalna je odluka Vlade RH da se ide u povećanje minimalnih plaća, a mi moramo naći načina kako ćemo osigurati ta sredstva.

Pita direktora Peovice kako bi ocijenio suradnju sa Gradom Omišem ( od 0-10)?

Leonardo Ljubičić – suradnju sa Gradom bi ocijenio ocjenom 9. Gradonačelnik i on često se ne slažu oko financija, Grad bi želio dati manje Peovica bi htjela više, no potpora i suradnja sa Gradom je takva kakvu možemo samo poželiti i nada se da će se tako i nastaviti.

Npr. sa Dugim Ratom je relativno slabija suradnja, no i to se popravilo od kada je novi načelnik, a sa Šestanovcem i Zadvarjem suradnja je prosječna.

**Josip Banović** – spomenuto je u izlaganju da je nabavljena oprema u vrijednosti pola milijuna eura, može li direktor pojasniti o kojoj se konkretno opremi radi?

Leonardo Ljubičić – imamo novi vozni park od 17 vozila (što ustvari više i nije tako novo jer im je starost 5 godina), imamo 2 „puža“ nabavljena prije 6 godina. Svake godine se oprema mora obnavljati, ove godine na red je došla pretovarna stanica i kamion tzv. navlakač.

**Josip Banović** – ima informaciju da ste nekad bili u poziciji nabaviti taj navlakač besplatno, preko Fondova i sl.?

Leonardo Ljubičić – 2020.g. nabavka tog kamiona je prijavljena na sufinanciranje (32%) preko Fonda za zaštitu okoliša, međutim tada je došla korona, bili smo u situaciji da nismo imali ni za plaće i od te nabavke smo tada odustali.

**Josip Banović** – je li bilo kakvih opcija da se dođe do reciklažnog građevinskog dvorišta kroz financiranja iz EU ili nekih drugih izvora?

Leonardo Ljubičić – Fond za zaštitu okoliša financira u tri kategorije – 80, 60 ili 40% investicije – prihvatljivih troškova. Grad Omiš kao JLS dobivamo 40%, Šestanovac 60%, Peovica ako se sama javi na natječaj 32%. Kada ulazimo u investiciju od milijun eura, Fond će sufinancirati 320 000, ali 680 000 eura moramo mi imati svojih sredstava, što nemamo.

**Josip Banović** – građevinsko reciklažno dvorište bi moglo i zarađivati kada bi se nabavila drobilica ( koja se mogla nabaviti po povoljnim uvjetima) i kada bi se materijal prodavao, kao što to rade privatni poduzetnici.

Mišljenja je da je propuštena prilika za uzeti novce kojima bi sada amortizirali ovu situaciju, odnosno ne bismo morali ići na poskupljenje usluga Peovice.

Leonardo Ljubičić – nije vidio tu povoljnu ponudu, nije postojao projekt u kojega smo mogli ići, odnosno kojega smo mogli financirati i koji bi nam u budućnosti donosio zaradu.

**Josip Banović -** HDZ će biti protiv ove Odluke jer smo mišljenja da je ovo previše za naše građane.

**Tomislav Bartulović** – kada smo 2022. godine također raspravljali o poskupljenju usluga Peovice govorili smo da ima nekoliko tisuća subjekata koji nisu obuhvaćeni uslugom (odnosno nisu u evidencijama i ne plaćaju odvoz otpada). Smeće završava u Cetini, u prirodi, ilegalna odlagališta su sve veća….

Što se po tom pitanju napravilo, postoji li i koja mogućnost da Grad zajedno sa Peovicom registrira te ljude jer bi i sama naplata paušala (fiksnog dijela) bila od velike financijske pomoći.

Leonardo Ljubičić – 5200 korisnika je imala Peovica kada je on došao, a sada ima 11200 korisnika. Kontaktiramo sa predstavnicima mjesnih odbora da bismo što više ljudi evidentirali. Nama zakon ne omogućava ništa po pitanju evidentiranja novih korisnika, mi možemo poslati dopis u kojemu konstatiramo da netko nema kantu i da je dužan ju preuzeti i koristiti usluge Peovice. Kad se stranka na taj dopis ne odgovori mi njemu ne možemo poslati račun, to može napraviti komunalni redar i mi to u suradnji s njima radimo.

Svake godine bude oko 200-300 novih korisnika.

Od kada smo krenuli sa pilot projektom prikupljana od kvarta do kvarta u jednom tjednu se javilo 20-ak ljudi koji do sada nisu imali kante niti karticu i sada će ući u sustav.

Mora istaknuti kao uspjeh to što je dobio odobrenje od Ministarstva da mali iznajmljivači ne budu ne kućanstvo cijene godine nego da plaćaju 4 ljetna mjeseca.

Gradonačelnik – taj proces evidentiranja novih korisnika se radi kontinuirano. Dogovorili smo proceduru za Uredom za gospodarstvo da nam šalju podatke o novim iznajmljivačima i tako i njih evidentiramo.

**Dino Belošević** – povećanje malim iznajmljivačima je 30 eura mjesečno (za 4 ljetna mjeseca)?

Leonardo Ljubičić – nije toliko povećanje za male iznajmljivače, poskupljenje će ovisiti o popustima temeljenim na prosječnoj prošlogodišnjoj količini.

**Roko Guzić** – zašto i neki ugostitelji (primjerice u starom gradu) ne mogu plaćati 4 ljetna mjeseca kao ne kućanstvo jer ni oni ne rade cijelu godinu?

Svi smo za povećanje plaća radnicima jer su one zaista male, ali građani osjećaju se veći pritisak da se sve prelama preko njihovih leđa. Možda da dio ovog povećanja troškova Peovice preuzme i gradski proračun?

Leonardo Ljubičić – tko donese potvrdu da je odjavio obrt i da radi samo 4 mjeseca njemu će se to priznati, negdje moramo povući crtu.

Gradonačelnik – najveća besmislica je da se iz proračuna sanira ovo povećanje troškova Peovice. To bi u konačnici značilo vrtić manje, ceste se neće asfaltirati….

To bi bila totalno kriva odluka i poruka. Nitko od nas ne želi poskupljenje, mi smo na to jednostavno prisiljeni iz već ranije navedenih razloga. Druga je opcija Napuljski scenarij što nećemo dozvoliti.

**Dino Belošević** – čini mu se da se, kada je neko poskupljenje u pitanju, uvijek se to najviše prelije na male poduzetnike, njima će poskupjeti oko 50%, kućanstvima oko 30%, to mu izgleda nekako populistički.

**Petar Bulić** – bismo li mi danas raspravljali o povećanju cijene usluga Peovice da su u pitanju samo i isključivo minimalne plaće radnika, ili je to samo paravan uz tu odluku od Čistoće Split?

Leonardo Ljubičić – vjerojatno bi, jer se radi i o inflatornim kretanjima, troškovi poslovanja su veći. Ono što je potaklo na prijedlog ove nove odluke o povećanju cijene usluga je povećanje od 100% cijene Karepovca i povećanje minimalne plaće (ukupno 800 000 eura).

Gradonačelnik – prošle godine je sa direktorom razgovarao o povećanju cijene od 10% zbog inflacije, nakon toga se dogodila izmjena zakona o povećanju minimalne plaće i obavijest Karepovca o povećanju cijene od 100%. Jednostavno nemamo drugog izbora osim povećanja cijene usluge. Plaće radnika su samo jedan od razloga, njih svakako treba podizati a zakon je to samo ubrzao.

**Tomislav Bartulović** - obaviješteni smo da je Peovica pristupila video nadzoru ilegalnih odlagališta, je li se sada više i uspješnije kažnjavaju počinitelji koji nepropisno odlažu otpad?

Leonardo Ljubičić – Peovica nema ovlasti kažnjavati prekršitelje temeljem video nadzora to rade komunalni redari u suradnji s policijom. Eko patrola je ta koja signalizira komunalnom redarstvu koje su to kritične točke gdje se najviše nelegalno odbacuje otpad, a komunalni redari vode prekršajne postupke. Godišnji broj prijava od strane eko patrole iznosi oko 350.

Gradonačelnik – redarstvo napiše stotine prijava, prekršitelji se kažnjavaju, povećati ćemo broj lokacija na kojima ćemo imati video nadzor.

**Josip Banović** – i druge su Općine obuhvaćene ovim poskupljenjem, kako su njihovi vijećnici reagirali na prijedlog ovakve odluke?

Leonardo Ljubičić – Grad Omiš je prvi pred kojim je prijedlog ove Odluke, Dugi Rat, Zadvarje i Šestanovac još nisu sazvali sjednicu Vijeća sa ovom točkom dnevnog reda.

Gradonačelnik – ukoliko susjedne općine ne prihvate ovakav prijedlog, Peovica im više po starim cijenama neće moći pružati uslugu.

Još bi se samo osvrnuo na građevinsko reciklažno dvorište – u našoj Županiji niti jedno komunalno poduzeće to nema.

Leonardo Ljubičić – građevinsko reciklažno dvorište je ideja koja iziskuje jako velika financijska sredstva, a bez ozbiljne studije je za sada neprihvatljiva.

**Dino Belošević** – moli da se još jednom razmisli o vezovima u Cetini (da se sa Lučkom upravom dogovori ugovor na veći broj godina i sl.) jer tu matematika govori da se može imati veći prihod. Direktor kaže da sada imamo oko 300 vezova, a kada bi se to uredilo, postavili pontoni, moglo bi biti još toliko vezova. Vez do 9m košta oko 5000 eura godišnje, to je prihod od 1,5 milijun eura , a postotak Peovice je 40%, i to je 600 000 eura.

Leonardo Ljubičić – lukom upravlja Lučka uprava SDŽ i oni raspisuju natječaj po svojim uvjetima, mi nismo u poziciji s njima pregovarati, možemo se samo javiti na natječaj ili ne.

Najvažnija stvar za reći je kada bi Peovica i zaradila novac od upravljanja lukom isti se ne bi smio koristiti za prikupljanje smeća prema zakonu o komunalnom gospodarstvu.

Imamo i lakše rješenje za veći prihod – neka nam Grad vrati Mirabelu na upravljanje.

Gradonačelnik - Grad priprema projekt obnove Mirabele da bi ona u budućnosti postala pravi interpretacijski centar gdje će se karte moći naplatiti više nego sada i imati veće prihode.

**Tomislav Bartulović** – postoji li neki brži i učinkoviti način da se evidentiraju novi korisnici, odnosno oni koji ne plaćaju usluge Peovice a smeće zasigurno negdje bacaju?

Leonardo Ljubičić – ako i postoji to nije u domeni Peovice, to se radi na sve moguće načine, uvodimo infrastrukturu da se ljudi na kraju sami moraju javiti jer nemaju gdje bacati smeće, i to se radi konstantno.

**Dino Belošević** – pilot projekt (uklanjanje kontejnera za odvojeni otpad) – smatra ga zaista pretencioznim i moli da ne zaživi i treba ga „uništiti“ dok je to još na vrijeme.

Ljudi žive u malim stambenim prostorima i nemaju gdje skupljati to smeće dok ne uspiju „uhvatiti“ kamion. Povećanje količine miješanog otpada se i dogodilo zato što ljudi nemaju gdje držati odvojeni otpad pa će radije i platiti više i baciti ga u miješani. No onda je priča o odvajanju postala upitna.

Leonardo Ljubičić – pilot projekt je napravljen još prije dvije godine kada smo vidjeli da to npr. u Italiji sasvim dobro funkcionira. Osnovni problem svih 550 JLS kod odvojenog prikupljanja otpada su javni spremnici koji su puni neadekvatnog otpada. Što god da napravimo, od postavljanja kamera, eko patrola, komunalnih redara, uvijek ima onih koju svoj komunalni otpad jednostavno ubace u spremnike za odvojeni i time upropaste sav tud savjesnih građana koji propisno odvajaju otpad (i pri tome se upropasti odvojena frakcija- papir, staklo, plastika..).

Ovim pilot projektom se to pokušava spriječiti, ovim načinom prikupljanja odvojenog otpada ćemo imati više učinaka: sve oko moloka će biti čisto, nema više prikupljanja boca „kopanja“ i izbacivanja smeća iz kontejnera, povećava se količina miješanog komunalnog otpada (jer je onemogućeno bacanje istog u žute ,plave i zelene kontejnere), povećava se broj korisnika jer su sami došli tražiti kartice i postigli smo rekordan rezultat osvojenog prikupljanja otpada u siječnju. Prema tome za sada je projekt uspješan. Ono što je problem i na što se najveći broj primjedbi odnosi je taj da je 15 minuta u danu premalo da bi se ljudi mogli organizirati za donijeti odvojeni otpad do tog vozila. Olakotna je okolnost što se radi o otpadu koji nema neugodnih mirisa pa može biti u stanu nekoliko dana, otpad se može baciti u bilo kojem kvartu gdje je vozilo (zato postoji praćenje kretanja vozila u realnom vremenu kroz aplikaciju) . U slijedećem ćemo periodu nastojati napraviti 3 ture dnevno, a problem koji ostaje je problem kako sve to organizirati kroz poznate ljetne prometne gužve.

Boriti će se svim snagama da ovaj projekt zaživi i bude uspješan.

**Josip Banović** – u ime kluba vijećnika HDZ-a traži stanku od 5 minuta.

Nakon završene stanke izvršena je prozivka prisutnih vijećnika kao slijedi:

NAZOČNI ČLANOVI VIJEĆA:

1. Zvonko Močić, dr. med.
2. Simona Jurjević, dipl.uč.
3. Nikola Tijardović, bacc.fizio.
4. Ivana Vulić Ivanac, mag.oec.
5. Ivan Medić, dipl.ing.
6. Martin Bašić, dipl.komunikolog
7. Tihana Barišić Marunčić, dr.med.
8. Josip Banović, dr.med.
9. Petar Bulić, dipl.iur.
10. Tomislav Bartulović
11. Roko Guzić
12. Dr.sc. Dino Belošević

NENAZOČNI ČLANOVI VIJEĆA:

1. Tonći Stanić

2. Ivo Bradarić

3. Zdravka Šodan

Nakon zaključenja rasprave predsjedavatelj je prijedlog Odluke dao na glasovanje potom je utvrđeno da je sa 7 glasova ZA i 5 glasova PROTIV donijeta

**O D L U K A**

**o izmjenama i dopunama Odluke**

**o načinu pružanja javne usluge sakupljanja komunalnog otpada na području Grada Omiša**

sa tekstom kao u prilogu ovog zapisnika oznake KLASA: 363-01/220-01/239 URBROJ:2181-7-05-01/24-24.

**Ad 4/**

Odbor za Odbor i izbor i imenovanje donio je Zaključak kojim se utvrđuju prijedlozi za donošenje Rješenja o razrješenju i imenovanju članova radnih tijela, te predložio Gradskom vijeću njihovo donošenje.

Zvonko Močić, predsjednik Odbora za izbor i imenovanje izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedloge dao na glasovanje potom je utvrđeno da su jednoglasno sa 12 glasova ZA donijeta slijedeća RJEŠENJA:

**4.1. R J E Š E N J E**

**o razrješenju**

I.

LOVRENKA KOVAČIĆ BUĆAN razrješava se dužnosti u radnim tijelima Gradskog vijeća Grada Omiša i to kao:

* članice Odbora za izbor i imenovanje
* predsjednice Odbora za statut i poslovnik
* predsjednice Odbora za pritužbe i predstavke
* članice Odbora za komunalna pitanja, urbanizam i zaštitu okoliša.

II.

KARLO VUKASOVIĆ razrješava se dužnosti u radnim tijelima Gradskog vijeća Grada Omiša i to kao:

* člana Odbora za suradnju s općinama, gradovima i županijama
* člana Povjerenstva za procjenu šteta nastalih djelovanjem elementarnih nepogoda.

III.

Ovo rješenje objaviti će se u Službenom glasniku Grada Omiša.

**4.2. R J E Š E N J E**

**o izboru člana Odbora za izbor i imenovanje Gradskog vijeća Grada Omiša**

I.

MARTIN BAŠIĆ bira se za člana Odbora za izbor i imenovanje Gradskog vijeća Grada Omiša.

II.

Ovo rješenje objaviti će se u Službenom glasniku Grada Omiša.

**4.3. R J E Š E N J E**

**o izboru predsjednika Odbora za statut i poslovnik**

I.

IVANA VULIĆ IVANAC bira se za predsjednicu Odbora za statut i poslovnik Gradskog vijeća Grada Omiša.

II.

Ovo rješenje objaviti će se u Službenom glasniku Grada Omiša.

**4.4. R J E Š E N J E**

**o izboru člana Odbora za suradnju s općinama, gradovima i županijama**

I.

ROKO GUZIĆ bira se za člana Odbora za suradnju s općinama, gradovima i županijama Gradskog vijeća Grada Omiša.

II.

Ovo rješenje objaviti će se u Službenom glasniku Grada Omiša.

**4.5. R J E Š E N J E**

**o izboru predsjednice Odbora za pritužbe i predstavke**

I.

SIMONA JURJEVIĆ bira se za predsjednicu Odbora za pritužbe i predstavke Gradskog vijeća Grada Omiša

II.

Ovo rješenje objaviti će se u Službenom glasniku Grada Omiša.

**4.6. R J E Š E N J E**

**o izboru predsjednika Odbora za komunalna pitanja, urbanizam i zaštitu okoliša**

I.

NIKOLA TIJARDOVIĆ bira se za predsjednika Odbora za komunalna pitanja, urbanizam i zaštitu okoliša Gradskog vijeća Grada Omiša

II.

Ovo rješenje objaviti će se u Službenom glasniku Grada Omiša.

**4.7. R J E Š E N J E**

**o izboru člana Povjerenstva za procjenu šteta nastalih djelovanjem elementarnih nepogoda**

I.

ROKO GUZIĆ bira se za člana Povjerenstva za procjenu šteta nastalih djelovanjem elementarnih nepogoda Gradskog vijeća Grada Omiša

II.

Ovo rješenje objaviti će se u Službenom glasniku Grada Omiša.

Završeno u 21.00 sati

VODITELJICA ZAPISNIKA PREDSJEDNIK GRADSKOG VIJEĆA

Ružica Jerčić Zvonko Močić, dr.med.